Срца куцање — драгог уздање
Сунашце сија, славујак пева,
Лахор се љуби са бујном травом;
А дика моја, јагњешце моје,
Недарце кити љубицом плавом.

Љубице, љубо, премили цвете,
Туби јој, туби срца куцање;
Па кадгод куцне, а ти му шани:
»Срца куцање, драгог уздање«...

Извор 
Јован Грчић Миленко: Целокупна дела, Библиотека српских писаца, Народна просвета, стр 159

Јован Грчић Миленко
Поезија